b'\n_START_ARTICLE_\nSmegen\xc5\xb3 vykdomosios funkcijos\n_START_PARAGRAPH_\nSmegen\xc5\xb3 vykdomosios funkcijos (angl. executive functions) \xe2\x88\x92 visi kognityviniai procesai reikalingi s\xc4\x85moningai valingai elgesio ir veiksm\xc5\xb3 kontrolei, j\xc5\xb3 steb\xc4\x97jimui, atrinkimui bei keitimui siekiant apibr\xc4\x97\xc5\xbet\xc5\xb3 tiksl\xc5\xb3 bei rezultat\xc5\xb3._NEWLINE_Vykdomosios funkcijos skirstomos \xc4\xaf bazines ir auk\xc5\xa1tesni\xc4\x85sias. Baziniai kognityviniai procesai: d\xc4\x97mesio kontrol\xc4\x97, kognityvinis impuls\xc5\xb3 slopinimas bei slopinimo kontrol\xc4\x97, trumpalaik\xc4\x97 arba darbin\xc4\x97 atmintis, kognityvinis lankstumas. Auk\xc5\xa1tesniosios vykdomosios funkcijos lygiagre\xc4\x8diai vienu metu naudoja kelet\xc4\x85 bazini\xc5\xb3 proces\xc5\xb3, apima planavim\xc4\x85 ir skland\xc5\xb3 intelekt\xc4\x85 (angl. fluid intelligence) \xe2\x88\x92 samprotavimas ir problem\xc5\xb3 sprendimas._NEWLINE__NEWLINE_Kognityvin\xc4\x97 kontrol\xc4\x97 ir impuls\xc5\xb3 kontrol\xc4\x97 atstovauja prie\xc5\xa1ingus procesus, t. y. atitinkamai vidin\xc4\xaf ir i\xc5\xa1orin\xc4\xaf arba aplinkos dirgiklius. \xc5\xa0ie procesai nuolat konkuruoja individui renkantis elges\xc4\xaf bei veiksmus._NEWLINE_Vykdomosios funkcijos palaipsniui vystosi ir kinta individo gyvenimo eigoje. Gali b\xc5\xabti lavinamos ir tobulinamos bet kuriame gyvenimo etape, jas taip pat gali paveikti ir \xc4\xafvair\xc5\xabs i\xc5\xa1oriniai veiksniai ar gyvenimo \xc4\xafvykiai. Vykdom\xc5\xb3j\xc5\xb3 funkcij\xc5\xb3 i\xc5\xa1sivystymui i\xc5\xa1matuoti naudojami tiek neuropsichologiniai testai (pvz., Stroop), tiek \xc4\xafvertinimo skal\xc4\x97s (pvz., BRIEF, IQ \xc4\xafvertinimai). \xc5\xa0ie metodai gali b\xc5\xabti naudojami ir kaip dalis plataus tyrimo siekiant diagnozuoti neurologinius ar psichinius sutrikimus. Kognityvini\xc5\xb3 proces\xc5\xb3 sutrikimai pasirei\xc5\xa1kia priklausomyb\xc4\x97mis, apatija, ADHD, autizmu, silpnaprotyste ir kitais centrin\xc4\x97s nerv\xc5\xb3 sistemos sutrikimais.'